飲裴侯家
作者：王安石
朝代：宋

paragraphs: 裴侯飲我日向中，四坐賓客顔皆紅。
掃除高館邀我入，自出糶麥憐民窮。
天邊眼力破萬里，桑麻冥冥山四起。
野心探尋殊未已，更欲湔衣北城水。
忽見碧樹櫻桃懸，下馬恣食不論錢。
赤星磊落入我眼，恐是半醉遊青天。
裴侯方坐塵沙裏，役身救物當如此。
我曹偶脫簿領閒，何忍愛惜一日閑。
且歸拂席飽眠睡，明日更看滁南山。